Tronkstraf sal Oscar Pistorius “breek”Pistorius tydens vorige hofverrigtinge. Foto: Alon Skuy/Times Media Group/Pool “Die beskuldigde se blootstelling aan ander gevangenes terwyl hy op sy stompies is, sal ernstige negatiewe gevolge op die beskuldigde hê,” het Annette Vergeer, ŉ proefbeampte en maatskaplike werker, getuig. “Dit sal slegs ŉ negatiewe impak hê en hom in gevaar stel. Dit sal hom nie help nie; dit sal hom breek.” Vergeer het getuig dat Pistorius sal sukkel om te loop op die gladde sementvloere in ŉ gevangenis. Sy het gesê kondome is vrylik beskikbaar in gevangenisse en dat sodomie en verkragting algemeen in Suid-Afrika se oorvol tronke voorkom. “Een van die groot probleme is dat die gevangenis-omgewing nie bevorderlik is vir terapie nie. Sielkundige behandeling in die gevangenis sal negatief wees. Dit sal hom verder breek.” Volgens Vergeer het gevangenisse nie die nodige fasiliteite om terapie te verskaf nie, aangesien navorsing wys dat 62% van gevangenes nie toegang het tot maatskaplike werkers nie. Vergeer het gesê korrektiewe toesig is ŉ streng vonnis en dat vonnisoplegging ŉ groot rol moet speel in die voorkoming van toekomstige misdade. “Daar word voorgestel dat die beskuldigde onder huisarres geplaas word vir die tydperk van die vonnis.” Vergeer het gesê Pistorius dra ŉ “swaar las” vir die dood van sy vriendin Reeva Steenkamp en dat hy dié las vir die res van sy lewe sal dra. Sy het gesê die mediadekking van die saak dra by tot sy blootstelling. “Hy blyk nie so groot gevaar vir die samelewing te wees dat hy verwyder moet word nie. Die impak van die oorledene se dood was veel erger op hom,” het sy gesê. Klik hier om die hooftrekke van die hofverrigtinge gratis op Maroela Media te volg.